DA Den Europæiske Unions Tidende CE 84/717

(2004/C 84 E/0806)

SKRIFTLIG FORESPØRGSEL E-0587/03

af Jan Mulder (ELDR) til Kommissionen

(28. februar 2003)

Om: Sukker fra Balkan

Kan Kommissionen definere begrebet »massiv forøgelse af eksporten til Fællesskabet ud over det normale produktions- og eksportkapacitetsniveau«, hvortil der refereres i artikel 12 i forordning (EF) nr. 2007/2000 (1), og hvormed formålet er at åbne mulighed for foranstaltninger til suspension af den i forordningen fastsatte ordning?

Anser Kommissionen det nuværende niveau for import af sukker (205 000 t i perioden januar-november 2002) for normalt i sammenligning med 70 132 t i 2001 og 613 t i 2000?

Efter en nylig rapport fra OLAF (Det Europæiske Kontor for Bekæmpelse af Svig) om import af sukker fra Serbien og Montenegro forventes Kommissionen at foreslå en midlertidig suspension af forordning (EF) nr. 2007/2000 af 18. september 2000 (artikel 12) for dette lands vedkommende. Imidlertid kan en midlertidig suspension gælde for en periode på kun tre måneder.

Hvad agter Kommissionen at foretage sig efter denne periode på tre måneder? Vil den sikre, at Serbien og Montenegro finder frem til en effektiv metode til forelæggelse af oprindelsesdokumentation for sukker, der eksporteres til Den Europæiske Union?

Serbien og Montenegro og EU formodes i nær fremtid at udarbejde en associerings- og stabiliseringsaftale. Har Kommissionen i betragtning af Serbien og Montenegros nuværende vanskeligheder med at forelægge oprindelsesdokumentation og i betragtning af landets hensigt om at søge om optagelse i EU overvejet muligheden af at fastlægge begrænsede eksportkvoter på grundlag af sukkerhandelen i de seneste fem år, eventuelt med en forhøjelse af disse kvoter i tilfælde af en stigning i landets produktion?

Svar afgivet på Kommissionen vegne af Franz Fischler

(2. april 2003)

Rådets forordning (EF) nr. 2007/2000 af 18. september 2000 om exceptionelle handelsforanstaltninger for lande og territorier, der deltager i eller er knyttet til Den Europæiske Unions stabiliserings- og associeringsproces samt om ændring af forordning (EF) nr. 2820/98 og ophævelse af forordning (EF) nr. 1763/1999 og forordning (EF) nr. 6/2000 blev vedtaget for at give Vestbalkan bedre muligheder for at eksportere til Fællesskabet og dermed støtte den økonomiske udvikling i regionen. Denne udvikling er en forudsætning for politisk stabilitet og fred og er følgelig en af hjørnestenene i EU's stabiliserings- og associeringsproces.

Med hensyn til mulige foranstaltninger findes der to sikkerhedsbestemmelser i Rådets forordning (EF) nr. 2007/2000, som ændret ved Rådets forordning (EF) nr. 2563/2000 (2): artikel 12 og artikel 4, stk. 3.

Sukkerimporten fra Vestbalkan er steget betydeligt. Kommissionen er bekendt med denne stigning og overvåger importen meget nøje via et overvågningsprogram, som medlemsstaternes toldmyndigheder indrapporterer til ugentligt. Kommissionen har desuden ophævet eksportrestitutionerne for sukkereksport til Vestbalkan for at begrænse tilskyndelserne til at følge det nuværende handelsmønster.

Kommissionen overvejer alle foranstaltninger, der kan sikre korrekt håndhævelse af bestemmelserne om oprindelsen af sukker, der importeres fra Serbien og Montenegro, herunder en midlertidig ophævelse af handelspræferencer. I henhold til Rådets forordning (EF) nr. 2007/2000 kan Kommissionen på visse vilkår træffe foranstaltninger for at suspendere alle eller dele af handelspræferencerne for en tremåneders periode. Denne periode kan forlænges, hvis der ikke er indtruffet en betydelig forbedring i landets situation.

Kommissionen samarbejder dagligt med Serbien og Montenegro om at forbedre toldbehandlingen funktion. En EU-finansieret toldbistandsmission (CAFAO) yder meget aktiv rådgivning til toldmyndigheder i hele landet. Kommissionen forventer helt klart, at Serbien og Montenegro gør deres yderste for at få indført et pålideligt system for oprindelsescertificering og -kontrol.

Forhandlingerne om en stabiliserings- og associeringsaftale med Serbien og Montenegro indledes først, når Kommissionen vurderer (i form af en gennemførlighedsrapport), at landet er rede til at forhandle om og gennemføre en sådan aftale.

At indføre kvoter for toldfri import af sukker fra Serbien og Montenegro er ikke nødvendigvis efter Kommissionens mening en effektiv måde at løse problemet med korrekt håndhævelse af oprindelsesbestemmelserne.

Kommissionen vil kun overveje kvoter som en mulig foranstaltning mod risikoen for alvorlig markedsforvridning på grund af overdreven import.

(1) EFT L 240 af 23.9.2000, s. 1.

(2) EFT L 295 af 23.11.2000.